Henri Anier

Henri Anier (sündinud 17. detsembril 1990 Tallinnas) on Eesti jalgpallur, kes mängib Tai kõrgliiga klubis Muangthong United ja Eesti jalgpallikoondises.
Klubikarjäär.
Flora.
Anier alustas jalgpalli mängimist Flora noorte akadeemias. Esiliiga 2007. aasta hooajaks siirdus ta klubisse Warrior laenule, seal lõi ta 24 mänguga 13 väravat. Ta arvati Flora esindusmeeskonda 2008. aasta hooajaks. Anier tegi oma Meistriliiga debüüdi 8. märtsil 2008 kodumängus Nõmme Kaljuga. Oma esimesel hooajal Floras lõi Anier 28 mänguga 15 väravat. Pärast hooaega käis Anier üle Euroopa klubides katsetel nende seas sellistes klubides nagu Hannover 96, Palermo ja Ascoli.
2009. aastal saadeti Anier Itaalia klubisse Sampdoria laenule kuni hooaja lõpuni, eelisõigusega omandada ka pärast laenuperioodi lõppu Anieri mängijaõigused lõplikult. Pärast Sampdoriast lahkumist 2010 naasis ta Florasse, kus tal oli läbimurdehooaeg: ta lõi 13 väravat, sh kübaratrikk 5:0 mängus Kohtla-Järve FC Lootuse vastu ning aitas oma klubil meistriks tulla.
2011. aasta hooaeg oli veelgi edukam, sest Anier oli Flora parim väravakütt liigas 21 väravaga ja klubi tuli taas Meistriliiga meistriks. Anier lõi oma uue isikliku parima neli väravat 13:1 mängus Ajaxi vastu. Anier lõi veel ühe kübaratriki 27. septembril 2011, 6:0 võidumängus Sillamäe Kalevi vastu.
Viking.
20. detsembril 2011 sõlmis Anier kolmeaastase lepingu Norra klubiga Viking Anier tegi oma liiga debüüdi 2012. aasta hooaja avapäeval võõrsilmängus Sandnes Ulfi vastu.
Fredrikstad (laenul).
4. aprillil 2013 läks Anier Fredrikstadi laenule kuni 15. juulini 2013. Ta lõi oma esimese värava Fredrikstad 22. aprillil 2013, 1:2 kaotusmängus Sandefjordi vastu. 16. mai 2013 lõi Anier kaks väravat 4:0 võidumängus Stabæk vastu.
Motherwell.
29. juulil 2013, pärast ebaedu Vikingi algrivistusse murdmisel, läks Anier kuueks kuuks laenule Scottish Premiershipi klubisse Motherwelli. Anieri soovitas klubile tema koondisekaaslane Henrik Ojamaa, kes lahkus klubist kuu aega varem. Anier lõi värava oma debüüdil, hooaja avamängus, kus ta tuli sisse vahetusest, 1:0 võidumängus Hibernian vastu ning järgmise värava oma teises mängus, 1:3 kaotusmängus Aberdeen vastu. 10. jaanuaril 2014 sõlmis Anier Motherwelliga jäädava lepingu kuni 2016. aasta suveni.
Aue Erzgebirge.
2014/15 hooaja eel siirdus Anier avaldamata üleminekusumma eest 2. Bundesliga klubisse Aue Erzgebirge.
Dundee United.
16. jaanuaril 2015 tegi Anier tagasituleku Scottish Premiershipi, liitudes Dundee Unitediga. Ta lõi oma esimese värava klubi meeskonnas 14. veebruaril 2015, 3:2 võõrsil kaotusmängus Kilmarnocki vastu.
Hibernian (laenul).
1. septembril 2015 liikus Anier Hiberniani laenule, algselt 2015/16 hooaja lõpuni, kuid ta kutsuti Tannadice tagasi jaanuaris 2016 pärast ainult kolme vahetusest mängu Hibernianis.
8. augustil 2016 lõpetas Anier Dundee Unitediga osapoolte kokkuleppel lepingu.
Kalmar FF.
10. augustil 2016 sõlmis Anier hooaja lõpuni kestva lepingu Rootsi klubiga Kalmar FF. Ta lõi oma klubi kasuks esimese värava 17. septembril 2016 Östersundile.
Inverness Caledonian Thistle.
16. jaanuaril 2017 tegi Anier teise tagasituleku Šotimaa jalgpalli, liitudes Inverness Caledonian Thistlega. Ta tegi oma debüüdi vahetusest, sekkudes 2:1 võidumängus Elgin City vastu Scottish Cupil.
FC Lahti.
10. juulil 2017 sõlmis Anier 1,5-aastase lepingu Soome klubiga FC Lahti. Oma esimese värava lõi Anier oma teises mängus KuPS vastu.
Paide Linnameeskond.
Aastatel 2020–2021 mängis ta Eesti Meistriliiga klubis Paide Linnameeskond. 2021. aasta hooajal oli Anier Eesti Meistriliiga suurim väravakütt (26 väravat).
Koondisekarjäär.
A-koondise debüüdi tegi Anier 19. juunil 2011 sõpruskohtumises Tšiili vastu. Samas mängus tegid oma debüüdi veel Mikk Reintam, Joonas Tamm, Siim Tenno, Joel Indermitte, Meelis Peitre, Albert Prosa ja Andrei Veis.
Esimese värava lõi 8. novembril 2012 Omaani vastu.
Isiklikku.
Tema noorem vend Hannes on samuti profijalgpallur.
Haridus.
Alustas õpinguid 1998. aastal Tallinna Reaalkoolis ning õppis seal kuni 9. klassi lõpuni. Mängis põhikooli jalgpallimeeskonnas, olles seal juhtmängija ja kapten ning tuli meeskonnaga kaks korda Tallinna meistriks. 2007. aastal astus Tallinna Saksa Gümnaasiumi. Alates sügisest 2011 õppis Tallinna Ülikooli bakalaureuseõppes kehakultuuri erialal.
Karjääri statistika.
Klubi.
"Uuendatud seisuga 1. jaanuar 2021"
Koondis.
"Uuendatud seisuga 4. juuni 2021"